MALEE ตั้งบ.ย่อย ลุยบริการด้านวิจัย-พัฒนานวัตกรรมเพื่อเพิ่มมูลค่าสินค้า-บริการ
MALEE ตั้งบริษัทย่อย “มาลี แอพพลายด์ ไซเอ็นซ์” มีทุนจดทะเบียน 10 ล้านบาท ลุยธุรกิจให้บริการด้านการวิจัย-พัฒนานวัตกรรมต่างๆ เพื่อเพิ่มมูลค่าให้กับสินค้าและบริการ หวังเสริมศักยภาพ-รองรับการเติบโตในอนาคต
13 ม.ค. 2560

บริษัท มาลีกรุ๊ป จำกัด (มหาชน) หรือ MALEE ระบุว่า คณะกรรมการบริษัทได้อนุมัติให้จัดตั้งบริษัทย่อยใหม่ชื่อว่า บริษัท มาลี แอพพลายด์ ไซเอ็นซ์ จำกัด เพื่อดำเนินธุรกิจให้บริการทางด้านการวิจัยและพัฒนานวัตกรรมต่างๆ เพื่อเพิ่มมูลค่าให้กับสินค้าและบริการ มีทุนจดทะเบียน 10 ล้านบาท ประกอบด้วยหุ้นสามัญ 100,000 หุ้น มูลค่าที่ตราไว้หุ้นละ 100 บาท โดยบริษัทเข้าถือหุ้นในบริษัทย่อยร้อยละ 99.99ซึ่งมีแหล่งเงินทุนเป็นกระแสเงินสดจากการดำเนินการ
ทั้งนี้การจัดตั้งบริษัทย่อยดังกล่าวจะช่วยเพิ่มขีดความสามารถของบริษัท ทางด้านการวิจัยและพัฒนานวัตกรรม โดยมุ่งเน้นที่การเพิ่มมูลค่า (Value Added) ให้กับสินค้าและบริการ เพื่อเสริมสร้างศักยภาพของธุรกิจในปัจจุบันและรองรับการเติบโตของธุรกิจในอนาคต 